GREEK SUPREME COURT DECISION

Decision ID: 899/2024
Decision Number: 899
Decision Year: 2024
Department: Ποινικό (Ε)
Court Section: ΤΟ ΔΙΚΑΣΤΗΡΙΟ ΤΟΥ ΑΡΕΙΟΥ ΠΑΓΟΥ Ε' ΠΟΙΝΙΚΟ ΤΜΗΜΑ Συγκροτήθηκε από τους Δικαστές: Μαρία Λεπενιώτη, Αντιπρόεδρο του Αρείου Πάγου, Κωστούλα Πρίγγουρη, Παρασκευή Τσούμαρη-Εισηγήτρια, Σταυρούλα Κουσουλού και Ευαγγελία Γιακουμάτου, Αρεοπαγίτες. Συνήλθε σε δημόσια συνεδρίαση στο Κατάστημά του στις 12 Απριλίου 2024, με την παρουσία της Αντεισαγγελέα του Αρείου Πάγου Αναστασίας Μασούρα (γιατί κωλύεται η Εισαγγελέας) και του Γραμματέα Γ. Β., για να δικάσει την αίτηση του αναιρεσείοντος - κατηγορουμένου Ι. Δ. του Γ., κατοίκου ..., ο οποίος παραστάθηκε με τον πληρεξούσιο δικηγόρο του Κωνσταντίνο Ραρρή, για αναίρεση της 163/2023 απόφασης του Τριμελούς Εφετείου Πλημμελημάτων Δυτικής Μακεδονίας. Το Τριμελές Εφετείο Πλημμελημάτων Δυτικής Μακεδονίας με την ως άνω απόφασή του διέταξε όσα λεπτομερώς αναφέρονται σ' αυτή, και o αναιρεσείων-κατηγορούμενος ζητεί την αναίρεσή της για τους λόγους που περιλαμβάνονται στην υπ' αριθ. πρωτ. 122/5-1-2024 αίτησή του αναίρεσης, η οποία καταχωρίστηκε στο οικείο πινάκιο με τον αριθμό 156/2024. Αφού άκουσε Την Αντεισαγγελέα, που πρότεινε να απορριφθεί η κρινόμενη αίτηση αναίρεσης και τον πληρεξούσιο δικηγόρο του αναιρεσείοντος, που ζήτησε όσα αναφέρονται στα σχετικά πρακτικά,

Judges: Μαρία Λεπενιώτη, Κωστούλα Πρίγγουρη, Παρασκευή Τσούμαρη-Εισηγήτρια, Σταυρούλα Κουσουλού, Ευαγγελία Γιακουμάτου

COURT COMPOSITION AND PROCEEDINGS
ΤΟ ΔΙΚΑΣΤΗΡΙΟ ΤΟΥ ΑΡΕΙΟΥ ΠΑΓΟΥ Ε' ΠΟΙΝΙΚΟ ΤΜΗΜΑ Συγκροτήθηκε από τους Δικαστές: Μαρία Λεπενιώτη, Αντιπρόεδρο του Αρείου Πάγου, Κωστούλα Πρίγγουρη, Παρασκευή Τσούμαρη-Εισηγήτρια, Σταυρούλα Κουσουλού και Ευαγγελία Γιακουμάτου, Αρεοπαγίτες. Συνήλθε σε δημόσια συνεδρίαση στο Κατάστημά του στις 12 Απριλίου 2024, με την παρουσία της Αντεισαγγελέα του Αρείου Πάγου Αναστασίας Μασούρα (γιατί κωλύεται η Εισαγγελέας) και του Γραμματέα Γ. Β., για να δικάσει την αίτηση του αναιρεσείοντος - κατηγορουμένου Ι. Δ. του Γ., κατοίκου ..., ο οποίος παραστάθηκε με τον πληρεξούσιο δικηγόρο του Κωνσταντίνο Ραρρή, για αναίρεση της 163/2023 απόφασης του Τριμελούς Εφετείου Πλημμελημάτων Δυτικής Μακεδονίας. Το Τριμελές Εφετείο Πλημμελημάτων Δυτικής Μακεδονίας με την ως άνω απόφασή του διέταξε όσα λεπτομερώς αναφέρονται σ' αυτή, και o αναιρεσείων-κατηγορούμενος ζητεί την αναίρεσή της για τους λόγους που περιλαμβάνονται στην υπ' αριθ. πρωτ. 122/5-1-2024 αίτησή του αναίρεσης, η οποία καταχωρίστηκε στο οικείο πινάκιο με τον αριθμό 156/2024. Αφού άκουσε Την Αντεισαγγελέα, που πρότεινε να απορριφθεί η κρινόμενη αίτηση αναίρεσης και τον πληρεξούσιο δικηγόρο του αναιρεσείοντος, που ζήτησε όσα αναφέρονται στα σχετικά πρακτικά,

REASONING
ΣΚΕΦΘΗΚΕ ΣΥΜΦΩΝΑ ΜΕ ΤΟ ΝΟΜΟ Η κρινομένη με αρ. πρωτ. 122/5-1-2024 αίτηση του Ι. Δ. του Γ., για αναίρεση της υπ' αριθ. 163/2023 καταδικαστικής σε βάρος του αποφάσεως, του δικάσαντος κατ' έφεση Τριμελούς Εφετείου Πλημμελημάτων Δυτικής Μακεδονίας, με την οποία του επιβλήθηκε ποινή φυλακίσεως δέκα οκτώ (18) μηνών για το αδίκημα της μη καταβολής χρεών προς το Δημόσιο, έχει ασκηθεί νομότυπα, με δήλωση του αιτούντος που επιδόθηκε στον Εισαγγελέα του Αρείου Πάγου και εμπρόθεσμα (άρθρα 464, 466,473, 474, 504 του ΚΠΔ), περιέχει δε ως λόγους αναίρεσης την έλλειψη ειδικής και εμπεριστατωμένης αιτιολογίας, την εσφαλμένη ερμηνεία και εφαρμογή ουσιαστικής ποινικής διάταξης και την υπέρβαση εξουσίας. Επομένως, είναι παραδεκτή και πρέπει να εξεταστεί περαιτέρω κατ' ουσίαν. Με την διάταξη του άρθρου 25 παρ. 1 του Ν. 1882/1990 θεσπίσθηκε η ποινική ευθύνη από τη μη καταβολή προς το Δημόσιο χρεών, που είναι βεβαιωμένα στις δημόσιες υπηρεσίες και ειδικότερα από την παραβίαση της προθεσμίας καταβολής τους, κατά τις ισχύουσες εκάστοτε διατάξεις, ανάλογα με το αν αυτά είναι καταβλητέα εφάπαξ ή με δόσεις, έτσι ώστε η ποινική μεταχείριση να διαφοροποιείται ως προς το χρονικό σημείο έναρξης της ποινικής ευθύνης του υπαιτίου, αλλά και ως προς το ύψος του ποσού του χρέους. Ακολούθως, το ως άνω άρθρο (25 Ν. 1882/1990) αντικαταστάθηκε από το άρθρο 23 του Ν. 2523/1997, με το οποίο, αφενός μεν ποινικοποιήθηκε η μη καταβολή χρεών και προς τρίτους (πλην ιδιωτών), που εισπράττονται από τις δημόσιες υπηρεσίες ή τα τελωνεία, αφετέρου δε αυξήθηκε το ύψος του οφειλόμενου ποσού, που καθιστά αξιόποινη την πράξη της μη καταβολής. Στη συνέχεια, η παρ. 1 του άρθρου 25 συμπληρώθηκε με το άρθρο 34 του Ν. 3016/2002 (ΦΕΚ Α' 110/17-5-2002) και ακολούθως το ίδιο άρθρο αντικαταστάθηκε με την παρ. 1 του άρθρου 34 του Ν. 3220/2004 (ΦΕΚ Α' 15/28-1-2004). Μετά την τελευταία αντικατάσταση, το ποινικό αδίκημα της μη καταβολής χρεών προς το Δημόσιο και λοιπών βεβαιωμένων και ληξιπρόθεσμων εσόδων στις ΔΟΥ και στα τελωνεία:1) αντιμετωπίσθηκε ενιαία ως προς το χρόνο είσπραξής τους, ορισθέντος ότι χρόνος είσπραξης είναι ο χρόνος της συμπλήρωσης τεσσάρων μηνών από τότε που έπρεπε να καταβληθεί το χρέος, ανεξάρτητα από τον τρόπο καταβολής των χρεών, εφάπαξ ή σε δόσεις, 2) στο κατώτερο ληξιπρόθεσμο ποσό οφειλής, για την οποία ζητείται η ποινική δίωξη, υπολογίζονται μαζί με τη βασική οφειλή και οι λοιπές επιβαρύνσεις από τόκους και προσαυξήσεις εκπρόθεσμης καταβολής, 3) οι ποινές καθορίστηκαν με βάση το κατώτερο ποσό συνολικής κατά οφειλέτη ληξιπρόθεσμης οφειλής, ανεξάρτητα από το είδος του χρέους και 4) αυξήθηκαν τα όρια του χρέους για τη μη καταβολή, για τα οποία ζητείται η ποινική δίωξη του οφειλέτη, ορισθέντος έτσι ότι: "1. Η καθυστέρηση καταβολής των βεβαιωμένων στις δημόσιες οικονομικές υπηρεσίες (Δ.Ο.Υ.) και στα τελωνεία χρεών προς το Δημόσιο, τα νομικά πρόσωπα δημοσίου δικαίου, τις επιχειρήσεις και τους οργανισμούς του ευρύτερου δημόσιου τομέα, για χρονικό διάστημα μεγαλύτερο των τεσσάρων μηνών, διώκεται ύστερα από αίτηση του προϊσταμένου της Δ.Ο.Υ. ή του Τελωνείου προς τον Εισαγγελέα Πρωτοδικών της έδρας τους και τιμωρείται με ποινή φυλάκισης: α) τεσσάρων τουλάχιστον μηνών, εφόσον το συνολικό χρέος από κάθε αιτία, συμπεριλαμβανομένων των κάθε είδους τόκων ή προσαυξήσεων μέχρι την ημερομηνία σύνταξης του πίνακα χρεών, ο οποίος συνοδεύει υποχρεωτικά την ως άνω αίτηση, υπερβαίνει το ποσό των δέκα χιλιάδων (10.000) ευρώ, β) έξι τουλάχιστον μηνών, εφόσον το συνολικό χρέος, σύμφωνα με τα οριζόμενα στην ανωτέρω περίπτωση α', υπερβαίνει το ποσό των πενήντα χιλιάδων (50.000) ευρώ, γ) ενός τουλάχιστον έτους, εφόσον το συνολικό χρέος, σύμφωνα με τα οριζόμενα στην ανωτέρω περίπτωση α', υπερβαίνει το ποσό των εκατόν είκοσι χιλιάδων (120.000) ευρώ. Η πράξη μπορεί να κριθεί ατιμώρητη, εάν το ποσό που οφείλεται εξοφληθεί μέχρι την εκδίκαση της υπόθεσης σε οποιονδήποτε βαθμό". Επακολούθησε ο Ν. 3943/2011, με το άρθρο 3 του οποίου αντικαταστάθηκε η παρ. 1 του άρθρου 25 του Ν. 1882/1990 και ορίστηκε ότι: "1. Όποιος δεν καταβάλλει τα βεβαιωμένα στις δημόσιες οικονομικές υπηρεσίες (Δ.Ο.Υ.) και τα τελωνεία χρέη προς το Δημόσιο, τα νομικά πρόσωπα δημοσίου δικαίου, τις επιχειρήσεις και τους οργανισμούς του ευρύτερου δημόσιου τομέα για χρονικό διάστημα μεγαλύτερο των τεσσάρων μηνών, τιμωρείται με ποινή φυλάκισης: α) έως ένα έτος, εφόσον το συνολικό χρέος από κάθε αιτία, συμπεριλαμβανομένων των κάθε είδους τόκων ή προσαυξήσεων μέχρι την ημερομηνία σύνταξης του πίνακα χρεών, που αναφέρεται στην παράγραφο 5, υπερβαίνει το ποσό των πέντε χιλιάδων (5.000) ευρώ, β) έξι τουλάχιστον μηνών, εφόσον το συνολικό χρέος, σύμφωνα με τα οριζόμενα στην ανωτέρω περίπτωση α', υπερβαίνει το ποσό των δέκα χιλιάδων (10.000) ευρώ, γ) ενός τουλάχιστον έτους, εφόσον το συνολικό χρέος, σύμφωνα με τα οριζόμενα στην ανωτέρω περίπτωση α', υπερβαίνει το ποσό των πενήντα χιλιάδων (50.000) ευρώ, δ) τριών τουλάχιστον ετών, εφόσον το συνολικό χρέος, σύμφωνα με τα οριζόμενα στην ανωτέρω περίπτωση α', υπερβαίνει το ποσό των εκατόν πενήντα χιλιάδων (150.000) ευρώ". Ακολούθως, εκδόθηκε ο Ν. 4321/21-3-2015 "Ρυθμίσεις για την επανεκκίνηση της οικονομίας", με το άρθρο 20 του οποίου η παράγραφος 1 του άρθρου 25 του Ν. 1882/1990 αντικαταστάθηκε ως εξής. "1. Όποιος δεν καταβάλλει τα βεβαιωμένα στη Φορολογική Διοίκηση χρέη προς το Δημόσιο, τα νομικά πρόσωπα δημοσίου δικαίου, τις επιχειρήσεις και τους οργανισμούς του ευρύτερου δημόσιου τομέα για χρονικό διάστημα μεγαλύτερο των τεσσάρων (4) μηνών τιμωρείται με ποινή φυλάκισης: α) Ενός (1) τουλάχιστον έτους, εφόσον το συνολικό χρέος από κάθε αιτία, συμπεριλαμβανομένων των κάθε είδους τόκων ή προσαυξήσεων και λοιπών επιβαρύνσεων μέχρι την ημερομηνία σύνταξης του πίνακα χρεών, υπερβαίνει το ποσό των πενήντα χιλιάδων (50.000) ευρώ. β) Τριών (3) τουλάχιστον ετών, εφόσον το συνολικό χρέος, σύμφωνα με τα οριζόμενα στην ανωτέρω περίπτωση α', υπερβαίνει το ποσό των εκατόν πενήντα χιλιάδων (150.000) ευρώ. Η ποινική δίωξη ασκείται ύστερα από αίτηση του Προϊσταμένου της Δ.Ο.Υ. ή των Ελεγκτικών Κέντρων ή του Τελωνείου προς τον Εισαγγελέα Πρωτοδικών της έδρας τους, που συνοδεύεται υποχρεωτικά από πίνακα χρεών, συμπεριλαμβανομένων των κάθε είδους τόκων ή προσαυξήσεων και λοιπών επιβαρύνσεων. Η πράξη μπορεί να κριθεί ατιμώρητη, εάν το ποσό που οφείλεται εξοφληθεί μέχρι την εκδίκαση της υπόθεσης σε οποιονδήποτε βαθμό". Τέλος, με το άρθρο 8 του Ν. 4337/17-10-2015 προστέθηκε νέο Κεφάλαιο (δωδέκατο) στο Ν. 4174/2013, με το άρθρο 71 παρ. 2 του οποίου ορίσθηκε ότι "τα ποσά των πενήντα χιλιάδων (50.000) ευρώ και των εκατόν πενήντα χιλιάδων (150.000) ευρώ, των περιπτώσεων α' και β', αντίστοιχα, της παραγράφου 1 του άρθρου 25 του νόμου 1882/1990 ("Ποινικό αδίκημα μη καταβολής χρεών προς το Δημόσιο και τρίτους"), όπως έχει τροποποιηθεί και ισχύει, αντικαθίστανται από τα ποσά των εκατό χιλιάδων (100.000) ευρώ και διακοσίων χιλιάδων (200.000) ευρώ, αντίστοιχα". Μετά την υποβολή στον εισαγγελέα της σχετικής αίτησης του προϊσταμένου της Δ.Ο.Υ. κ.λ.π., που συνοδεύεται από τον πίνακα βεβαιωμένων χρεών, ασκείται ξεχωριστή ποινική δίωξη που περιλαμβάνει, ως μία ενιαία πράξη, τη μη καταβολή του αναφερόμενου στον πίνακα συνολικού χρέους, το οποίο μπορεί να προέρχεται από οποιαδήποτε αιτία, χωρίς να έχει πλέον οποιαδήποτε έννομη σημασία το ύψος και η αιτία προέλευσης καθενός από τα μερικότερα χρέη. Δεν πρόκειται για κατ' εξακολούθηση έγκλημα, δηλαδή για περισσότερες, προσβάλλουσες διαφορετικές μονάδες του ίδιου έννομου αγαθού, απέχουσες χρονικά και συνεχόμενες μεταξύ τους λόγω της ενότητας δόλου του δράστη και αντιστοιχούσες σε ισάριθμα βεβαιωμένα και μη εξοφλημένα χρέη του πίνακα, ομοειδείς πράξεις, αλλά για μία και μόνη, τελούμενη με τη συμπλήρωση τετραμήνου από το χρόνο κατά τον οποίο το χρέος έπρεπε να καταβληθεί, αξιόποινη πράξη, στην οποία τυποποιείται η καθυστέρηση καταβολής του αθροίσματος των περιεχόμενων στον πίνακα βεβαιωμένων χρεών. Πρόκειται, δηλαδή, για ιδιότυπο αθροιστικό έγκλημα, του οποίου η αντικειμενική υπόσταση συναπαρτίζεται από τα οριζόμενα στο νόμο στοιχεία και από δημόσια χρέη του υπαιτίου, που συναθροίζονται και ενοποιούνται για τη νομοτυπική του συγκρότηση, χωρίς να περιέχει στοιχεία εξακολουθητικής, κατ' επάγγελμα ή κατά συνήθεια, τέλεσης, που χαρακτηρίζουν το αθροιστικό έγκλημα. Από όσα προαναφέρθηκαν παρέπεται: 1) Ότι, αφού πρόκειται για έγκλημα που τελείται εφάπαξ και όχι εξακολουθητικά, κατά λογική και νομική αναγκαιότητα, ως χρόνος τέλεσης αυτού νοείται η συμπλήρωση τετραμήνου από το χρόνο ταμειακής βεβαίωσης (από και με την οποία η σχετική αστική αξίωση γίνεται ληξιπρόθεσμη) του μερικότερου χρέους με τη χρονικά εγγύτερη ταμειακή βεβαίωση προς τη σύνταξη του συνοδεύοντος την αίτηση για άσκηση της ποινικής δίωξης οικείου πίνακα χρεών ο χρόνος αυτός καλύπτει και τους αντίστοιχους χρόνους των υπόλοιπων, εχόντων προγενέστερες ταμειακές βεβαιώσεις, χρεών, τα οποία, κατά την έννοια του νόμου, συσσωματώνονται σε ένα και μόνο αθροιστικό χρέος. 2) Ότι τα στοιχεία της αντικειμενικής υπόστασης του σχετικού εγκλήματος είναι: α) η μη καταβολή των βεβαιωμένων στις αρμόδιες Δ.Ο.Υ. ή στα τελωνεία χρεών προς το Δημόσιο και τα λοιπά αναφερόμενα πρόσωπα του ευρύτερου δημόσιου τομέα από οποιαδήποτε αιτία, β) η παρέλευση τετραμήνου από το χρόνο, κατά τον οποίο έπρεπε το χρέος να καταβληθεί και γ) το συνολικό άθροισμα των μερικότερων χρεών, με κάθε είδους τόκους και προσαυξήσεις, κατά το χρόνο σύνταξης του οικείου πίνακα χρεών να υπερβαίνει το οριζόμενο από το νόμο χρηματικό ποσό με τις διακρίσεις και κλιμακώσεις που προαναφέρθηκαν, ενώ για την πλήρωση της υποκειμενικής υπόστασης του εν λόγω εγκλήματος απαιτείται δόλος (πρόθεση) με την έννοια του άρθρου 27 παρ. 1 του ΠΚ, ο οποίος (δόλος) πρέπει να καλύπτει όλα τα στοιχεία της αντικειμενικής υπόστασης του εγκλήματος, αφού δεν καθορίζεται στην οικεία διάταξη άλλη μορφή υπαιτιότητας (άμεσος ή υπερχειλής δόλος). Εξάλλου, ως χρόνος βεβαίωσης του χρέους νοείται ο χρόνος της υπό ευρεία έννοια βεβαίωσης, με την οποία προσδιορίζεται η σχετική χρηματική οφειλή (ως προς το είδος, το ποσό και το υποκείμενό της) και εγγράφεται από τον προϊστάμενο της ΔΟΥ ή από άλλο αρμόδιο όργανο στους τηρούμενους καταλόγους (φορολογικούς κλπ). Αυτή συνιστά την ατομική διοικητική πράξη και τον εκτελεστό νόμιμο τίτλο σε βάρος του οφειλέτη. Ως χρόνος καταβολής του χρέους νοείται, όμως, ο χρόνος της υπό στενή έννοια (ταμειακής) βεβαίωσής του, με την οποία αυτό καταγράφεται στο βιβλίο εισπρακτέων εσόδων και εμφανίζεται ως δημόσιο έσοδο, κατά την έννοια του άρθρου 1 του ΚΕΔΕ, καθιστώντας (κατά κανόνα) ταμειακά ληξιπρόθεσμη τη σχετική απαίτηση και εφικτή την κίνηση της εκτελεστικής διαδικασίας με την αποστολή ατομικής ειδοποίησης στον αναγραφόμενο οφειλέτη για την αναγκαστική είσπραξη της εκτελούμενης χρηματικής αξίωσης από αυτόν και από όσους τυχόν συνευθύνονται με αυτόν για το βεβαιωμένο χρέος. Περαιτέρω, κατά τη διάταξη του άρθρου 25 παρ. 2 του Ν. 1882/1990, όπως αντικαταστάθηκε με το άρθρο 23 παρ. 1 του Ν. 2523/1997, "στις πιο κάτω περιπτώσεις οφειλετών του Δημοσίου και τρίτων, πλην ιδιωτών, οι προβλεπόμενες ποινές που αναφέρονται στην παράγραφο 1 του παρόντος άρθρου, επιβάλλονται, προκειμένου για ημεδαπές ανώνυμες εταιρείες, στους προέδρους των ΔΣ, στους διευθύνοντες ή εντεταλμένους ή συμπράττοντες συμβούλους ή διοικητές ή γενικούς διευθυντές ή διευθυντές αυτών ή σε κάθε πρόσωπο εντεταλμένο είτε άμεσα από το νόμο, είτε από ιδιωτική βούληση, είτε από δικαστική απόφαση στη διοίκηση ή διαχείριση αυτών, σωρευτικά ή μη. Αν ελλείπουν όλα τα παραπάνω πρόσωπα, οι ποινές επιβάλλονται κατά των μελών των διοικητικών συμβουλίων των εταιρειών αυτών, εφόσον ασκούν πράγματι προσωρινά ή διαρκώς ένα από τα καθήκοντα που αναφέρονται παραπάνω...". Κατά δε τη διάταξη της παραγράφου 3 του ίδιου άρθρου, όπως αντικαταστάθηκε με το άρθρο 23 παρ. 1 του Ν. 2523/1997, "για τα πρόσωπα που αναφέρονται στην παράγραφο 2 του παρόντος άρθρου, η ποινική δίωξη ασκείται για τα χρέη προς το Δημόσιο και τρίτους πλην ιδιωτών που ήταν βεβαιωμένα κατά το χρόνο απόκτησης της πιο πάνω ιδιότητας ή βεβαιώθηκαν κατά τη διάρκεια που είχαν τη συγκεκριμένη ιδιότητα, ανεξάρτητα αν μεταγενέστερα απέβαλαν την ιδιότητα αυτή με οποιονδήποτε τρόπο ή για οποιαδήποτε αιτία, καθώς και για τα χρέη που βεβαιώθηκαν ανεξάρτητα από τη λύση ή μη των νομικών προσώπων, αλλά γεννήθηκαν ή ανάγονται στο χρόνο που είχαν την ιδιότητα αυτή...." Με τις ανωτέρω διατάξεις του όρθρου 25 παρ. 2 περ. α, β και 3 του Ν. 1882/1990 προσδιορίζονται οι εκπρόσωποι του νομικού προσώπου των ανωνύμων και λοιπών εταιρειών, οι οποίοι υπέχουν ευθύνη για την καταβολή των χρεών προς το Δημόσιο, που ήταν βεβαιωμένα ή γεννήθηκαν κατά το χρόνο που είχαν την ιδιότητα αυτή, σκοπείται δε η αντιμετώπιση του κοινωνικού προβλήματος της φοροδιαφυγής, που δημιουργείται από τις αλλεπάλληλες μεταβολές, που υφίστανται τα νομικά πρόσωπα των εταιρειών αυτών και επιβάλλεται, σε κάθε περίπτωση, να προσδιορίζεται η κατά τα άνω ιδιότητα του υπόχρεου για την καταβολή των χρεών και υπέχοντος προς τούτο ποινική ευθύνη(ΑΠ 100/2019, ΑΠ 953/2019). Λόγο αναίρεσης της απόφασης συνιστά, κατά το άρθρο 510 παρ. 1 στοιχ. Ε' του ΚΠοινΔ, και η εσφαλμένη ερμηνεία ή εφαρμογή ουσιαστικής ποινικής διάταξης. Εσφαλμένη ερμηνεία υπάρχει, όταν το δικαστήριο αποδίδει στο νόμο διαφορετική έννοια από εκείνη που πραγματικά έχει, ενώ εσφαλμένη εφαρμογή, όταν το δικαστήριο, χωρίς να παρερμηνεύσει το νόμο, δεν υπήγαγε ορθά τα πραγματικά περιστατικά, που δέχθηκε ότι αποδείχθηκαν, στη διάταξη που εφαρμόσθηκε. Περίπτωση εσφαλμένης εφαρμογής ουσιαστικής ποινικής διάταξης, που ιδρύει τον ανωτέρω αναιρετικό λόγο από το άρθρο 510 παρ. 1 στοιχ. Ε' του ΚΠοινΔ, συνιστά και η εκ πλαγίου παραβίαση της διάταξης αυτής, η οποία υπάρχει, όταν στο πόρισμα της απόφασης, που προκύπτει από την αλληλοσυμπλήρωση του σκεπτικού και του διατακτικού της και ανάγεται στα στοιχεία και στην ταυτότητα του εγκλήματος, έχουν εμφιλοχωρήσει ασάφειες, αντιφάσεις ή λογικά κενά, που καθιστούν ανέφικτο τον αναιρετικό έλεγχο σε σχέση με την ορθή εφαρμογή του νόμου, οπότε η απόφαση δεν έχει νόμιμη βάση. Στην προκείμενη περίπτωση, όπως προκύπτει από το σκεπτικό της προσβαλλόμενης ως άνω απόφασής του, με αριθμό 163/2023, το Τριμελές Εφετείο Πλημμελημάτων Δυτικής Μακεδονίας, μετά από συνεκτίμηση και αξιολόγηση όλων των μνημονευομένων, κατά το είδος τους, αποδεικτικών μέσων, δέχθηκε στο σκεπτικό του, κατά την αναιρετικά ανέλεγκτη περί τα πράγματα κρίση του, ότι αποδείχθηκαν τα ακόλουθα, επί λέξει, πραγματικά περιστατικά: "Ο κατηγορούμενος, στη Φλώρινα, την 30η-11-2016, με πρόθεση καθυστέρησε να καταβάλλει στο Δημόσιο χρέη για χρονικό διάστημα μεγαλύτερο των τεσσάρων μηνών, τα συνολικά, δε, χρέη από κάθε αιτία, συμπεριλαμβανομένων των κάθε είδους τόκων ή προσαυξήσεων μέχρι την ημεροχρονολογία σύνταξης του πίνακα χρεών, υπερβαίνουν το ποσό των διακοσίων χιλιάδων (200.000,00) ευρώ. Ειδικότερα, ενώ είχαν βεβαιωθεί στη Δ.Ο.Υ Καστοριάς εις βάρος του κατηγορουμένου χρέη συνολικού ύψους ενός εκατομμυρίου εκατόν τριάντα εννέα χιλιάδων εβδομήντα εννέα και δεκαεννέα λεπτών του (1.139.079,19) ευρώ, συμπεριλαμβανομένων των κάθε είδους τόκων και προσαυξήσεων, με στοιχεία βεβαίωσης ...2016, που αφορούσαν στην ανάκληση επιχορήγησης χορηγηθείσης στην ανώνυμη εταιρεία με την επωνυμία "ΒΑΛΚΑΝΙΚΗ ΑΝΩΝΥΜΗ ΤΕΧΝΙΚΗ ΕΜΠΟΡΙΚΗ ΒΙΟΜΗΧΑΝΙΚΗ ΕΤΑΙΡΕΙΑ", δυνάμει της υπ' αριθμόν 24952/152/ν.2601/98/28-7-1999 υπουργικής απόφασης, υπό τις ιδιότητες του διευθύνοντος συμβούλου της τελευταίας (ανώνυμης εταιρείας), κατά το χρονικό διάστημα από 29-6-1992 έως 30-3-2001 και του προέδρου του διοικητικού συμβουλίου της ως άνω ανώνυμης εταιρείας, κατά το χρονικό διάστημα από 30-3-2001 έως 08-1-2007.καθυστέρησε να καταβάλλει αυτά προς το Δημόσιο για χρονικό διάστημα μεγαλύτερο των τεσσάρων μηνών από την ημέρα που τα χρέη (κεφάλαιο και προσαυξήσεις) κατέστησαν ληξιπρόθεσμα, σύμφωνα με τον πίνακα χρεών, που συνέταξε η Δ.Ο.Υ Καστοριάς, που συνοδεύει την από 14-3-2018 αίτηση ποινικής δίωξης του Προϊσταμένου της ΔΟΥ Καστοριάς και αποτελεί αναπόσπαστο τμήμα του κατηγορητηρίου, ο οποίος ενσωματώνεται στο διατακτικό της απόφασης αυτής, στον οποίο-πίνακα-εμφανίζεται το χρέος της ανώνυμης εταιρείας, την οποία κατά το προαναφερόμενο χρονικό διάστημα εκπροσωπούσε, σύμφωνα με το νόμο ο κατηγορούμενος, προς το Δημόσιο το οποίο έχει εγγράφει με τον αριθμό 1 στον πίνακα χρεών. Από την οφειλή δε αυτή, αποδεικνύεται ότι δεν έχει καταβληθεί κανένα ποσό, ούτε ο κατηγορούμενος έχει προβεί σε ρύθμιση της οφειλής αυτής, όπως προκύπτει εξάλλου και από την κατάθεση της μάρτυρος, υπαλλήλου της ΔΟΥ Καστοριάς. Ειδικότερα αποδείχθηκε ότι με την με αρ. πρωτ. ΔΒΕ/24952/152/ν.2601/98/28.07.1999 απόφαση του τότε Υφυπουργού Ανάπτυξης υπήχθη επένδυση της εταιρίας με την επωνυμία "Λ. ΑΦΟΙ - Ι. Δ. ΑΤΕΒΕ", με αντικείμενο την παραγωγή άνυδρου ασβέστη-υδροασβέστη, στις διατάξεις του Ν. 2601/1998.Το ποσοστό επιχορήγησης ανήλθε σε 40ο/ο, ως ημερομηνία έναρξης της?επένδυσης ορίστηκε η 1-2-1999 και ως ημερομηνία ολοκλήρωσης ορίστηκε η 31-7-2001, εν συνεχεία δε εγκρίθηκε η παράταση του χρόνου ολοκλήρωσης της επένδυσης έως την 31-10-2003. Δυνάμει δε της υπ' αριθμ. 17582/19-4-2001 απόφασης του Υφυπουργού Ανάπτυξης, εγκρίθηκε η αλλαγή επωνυμίας του φορέα της επένδυσης σε "ΒΑΛΚΑΝΙΚΗ ΑΝΩΝΥΜΗ ΤΕΧΝΙΚΗ-ΕΜΠΟΡΙΚΗ ΒΙΟΜΗΧΑΝΙΚΗ ΕΤΑΙΡΕΙΑ" και διακριτικό τίτλο "ΒΑΛΚΑΝΙΚΗ ΑΤΕΒΕ", χωρίς αλλαγή της μετοχικής σύνθεσης. Με την αριθμ. 16144/ΔΒΕ 2445/9-7-2001 Απόφαση του Γενικού Γραμματέα Βιομηχανίας αποφασίστηκε η καταβολή της Α' δόσης της επιχορήγησης ποσού 643.052,09 ευρώ, το οποίο καταβλήθηκε στην ανωτέρω εταιρεία στις 17-7-2001 (ποσό το οποίο επιβαρύνθηκε με νόμιμους τόκους από 17-8-2001 έως 28-3-2016 ήτοι έως την ημερομηνία έκδοσης της απόφασης ανάκλησης ύψους 355.357,19 ευρώ και ανήλθε συνολικά σε 998.409,28 ευρώ).Ακολούθως, με την υπ' αριθμ. 7711/ΔΒΕ 939/11-11-2002 Απόφαση του Υφυπουργού Ανάπτυξης, εγκρίθηκε η απόσχιση όλου του βιομηχανικού κλάδου του φορέα της επένδυσης "ΒΑΛΚΑΝΙΚΗ ΑΤΕΒΕ" και η εισφορά του στην υπό σύσταση εταιρεία με την επωνυμία "CaO ΒΑΛΚΑΝΙΚΗ Α.Β.Ε.Ε", η οποία και ανέλαβε όλα τα δικαιώματα και τις υποχρεώσεις που απέρρεαν από την ανωτέρω απόφαση υπαγωγής του αρχικού φορέα της επένδυσης (24952/152Λ/.2601/98/28-07-99 απόφαση). Περαιτέρω αποδείχθηκε ότι ο κατηγορούμενος είχε καταστεί εξ ιδιωτικής βουλήσεως υπεύθυνο/εντεταλμένο πρόσωπο για τη διαχείριση του υπό ίδρυση νομικού προσώπου "CaO ΒΑΛΚΑΝΙΚΗ Α.Β.Ε.Ε", το οποίο διαδέχθηκε τον αρχικό αποδέκτη της επένδυσης, κατά το χρονικό διάστημα από 17-2-2005 έως και 30-5-2005, οπότε και ολοκληρώθηκε η ίδρυση αυτού, καθώς προέβη αυτοβούλως στις από 17-2-2005 και 30-5-2005 δηλώσεις της υπό ίδρυση εταιρείας προς την αρμόδια ΔΟΥ, συνυποβάλλοντας υπεύθυνη δήλωση στην οποία ο ίδιος δήλωνε ως εκπρόσωπος της εταιρείας "Ι. Δ. του Γ. ΙΔΡΥΤΗΣ της ΑΝΩΝΥΜΟΥ ΕΤΑΙΡΙΑΣ "CaO ΒΑΛΚΑΝΙΚΗ Α.Β.Ε.Ε" (βλ. το υπ1 αριθμ. Πρωτ....2022 έγγραφο της ΔΟΥ Καστοριάς). Δυνάμει δε της με αρ. πρωτ. 21827/ΔΒΕ 1991/15.11.2004 απόφασης του τότε Υπουργού Ανάπτυξης ολοκληρώθηκε η επίμαχη επένδυση με ημερομηνία ολοκλήρωσης την 31.10.2003, ενώ με τη με αρ. πρωτ. 8450/ΔΒΕ 880/25.04.2006 απόφαση του τότε Υπουργού Ανάπτυξης, αφενός, εγκρίθηκε η αλλαγή της μετοχικής σύνθεσης της εταιρίας "CaO ΒΑΛΚΑΝΙΚΗ Α.Β.Ε.Ε", μετά την έγκριση της απόσχισης του βιομηχανικού κλάδου της εταιρείας με διακριτικό τίτλο "ΒΑΛΚΑΝΙΚΗ ΑΤΕΒΕ" και την εισφορά του υπό σύσταση εταιρεία με διακριτικό τίτλο "CaO ΒΑΛΚΑΝΙΚΗ ΑΒΕΕ", διαπιστώθηκε η τήρηση των όρων της υπ' αριθ. ...2004 απόφασης ολοκλήρωσης της επένδυσης της εταιρείας με διακριτικό τίτλο "CaO ΒΑΛΚΑΝΙΚΗ "ΑΒΕΕ" και πιστοποιήθηκε η έναρξη παραγωγικής λειτουργίας της επένδυσης τον Οκτώβριο 2005.Ακολούθως, δυνάμει της υπ' αριθμ. πρωτ. ...2016 Απόφασης της Υφυπουργού Οικονομίας Ανάπτυξης & Τουρισμού αποφασίσθηκε η ανάκληση της υπ. αριθ. πρωτ. ...99 απόφασης υπαγωγής της επένδυσης της εταιρείας με διακριτικό τίτλο "CaO ΒΑΛΚΑΝΙΚΗ ΑΒΕΕ" και η επιστροφή εντόκως (σύμφωνα με την παρ. 4 του άρθρου 21 του ν.3259/04) του συνόλου της ήδη καταβληθείσης επιχορήγησης, συνολικού ποσού μετά των νομίμων τόκων, όπως προεκτέθηκε. 998.409,28 ευρώ. Εκ των ανωτέρω αποδεικνύεται ότι η "ΒΑΛΚΑΝΙΚΗ ΑΤΕΒΕ" αποτελεί την αρχική εταιρία, η οποία ήταν ο φορέας της επένδυσης, και η οποία έλαβε στις 17-7-2001 (βλ. ως προς την καταβολή την υπ' αριθμ. πρωτ. ...2016 Απόφασης της Υφυπουργού Οικονομίας Ανάπτυξης & Τουρισμού) το ποσό της Α' δόσης της επιχορήγησης, ήτοι 643.052,09 ευρώ, το οποίο με τους νόμιμους τόκους έως την ημερομηνία ανάκλησης ανήλθε σε 998.409,28 ευρώ και με τις νόμιμες προσαυξήσεις και επιβαρύνσεις ανήλθε στο συνολικό ποσό του 1.139.079,19 ευρώ και ότι η υπό ίδρυση εταιρεία με την επωνυμία "CaO ΒΑΛΚΑΝΙΚΗ ΑΒΕΕ", διαδέχθηκε τον αρχικό αποδέκτη της επένδυσης. Επομένως αποδεικνύεται ότι στην προκειμένη περίπτωση το χρέος βεβαιώθηκε μεν το έτος 2016, ο λόγος, όμως, γέννησης αυτού ανάγεται σε χρόνο, κατά τον οποίο ο κατηγορούμενος έφερε, σύμφωνα με τα προαναφερόμενα, την ιδιότητα του νόμιμου εκπροσώπου της ημεδαπής ανώνυμης εταιρείας με την επωνυμία "ΒΑΛΚΑΝΙΚΗ ΑΝΩΝΥΜΗ ΤΕΧΝΙΚΗ-ΕΜΠΟΡΙΚΗ ΒΙΟΜΗΧΑΝΙΚΗ ΕΤΑΙΡΕΙΑ" και διακριτικό τίτλο "ΒΑΛΚΑΝΙΚΗ ΑΤΕΒΕ" και επομένως υπέχει ποινική ευθύνη για τη μη καταβολή του χρέους αυτού, χωρίς να ασκεί έννομη επιρροή το γεγονός ότι το χρέος βεβαιώθηκε το έτος 2016. Περισσότερο, συγκεκριμένα,, η ευθύνη του κατηγορουμένου για την εν λόγω αξιόποινη πράξη θεμελιώνεται στο γεγονός ότι ήταν Διευθύνων Σύμβουλος και πρόεδρος του ΔΣ κι εντεύθεν νόμιμος εκπρόσωπος της ανώνυμης εταιρείας με την επωνυμία "ΒΑΛΚΑΝΙΚΗ ΑΝΩΝΥΜΗ ΤΕΧΝΙΚΗ-ΕΜΠΟΡΙΚΗ ΒΙΟΜΗΧΑΝΙΚΗ ΕΤΑΙΡΕΙΑ" και διακριτικό τίτλο "ΒΑΛΚΑΝΙΚΗ ΑΤΕΒΕ"", κατά το χρονικό διάστημα από 29-6-1992 έως 30-3-2001 και από 30-3-2001 έως 8-1-2007, αντίστοιχα, οπότε γεννήθηκε το επίδικο χρέος προς το Δημόσιο καθώς τότε έλαβε χώρα η έναρξη της επένδυσης και καταβλήθηκε το ανωτέρω ποσό στην εταιρεία, απορριπτομένου του αρνητικού της κατηγορίας ισχυρισμού του κατηγορουμένου ότι η εταιρεία "ΒΑΛΚΑΝΙΚΗ ΑΤΕΒΕ" δεν έχει καμία εμπλοκή με την χορηγηθείσα επιχορήγηση και, συνεπώς, ο ίδιος με την ιδιότητα του νομίμου εκπροσώπου αυτής το προαναφερόμενο χρονικό διάστημα δεν ευθύνεται ποινικά για τη μη καταβολή του. Αντιθέτως ο κατηγορούμενος δεν υπέχει ποινική ευθύνη για την μη καταβολή του ανωτέρω χρέους με την ιδιότητα του υπεύθυνου/εντεταλμένου του νομικού προσώπου με την επωνυμία "CaO ΒΑΛΚΑΝΙΚΗ ΑΝΩΝΥΜΗ ΒΙΟΜΗΧΑΝΙΚΗ ΕΜΠΟΡΙΚΗ ΕΤΑΙΡΕΙΑ" και τον διακριτικό τίτλο "CaO ΒΑΛΚΑΝΙΚΗ ΑΒΕΕ", κατά το χρονικό διάστημα από 17-2-2005 έως 25-5-2005 εφόσον δεν αποδείχθηκε ότι στο ανωτέρω χρονικό διάστημα ανάγεται, γεννήθηκε ή βεβαιώθηκε το επίδικο χρέος. Επομένως, ο κατηγορούμενος πρέπει να κηρυχθεί ένοχος της πράξης της παράβασης του άρθρου 25 παρ. 1 του νόμου 1882/1990, η τέλεση της οποίας αποδίδεται σ' αυτόν, σύμφωνα με τα πραγματικά περιστατικά που εκτίθενται προηγουμένως, αλλά μνημονεύονται ειδικότερα και στο διατακτικό της απόφασης αυτής, δεδομένου ότι υπέχει προσωπική ποινική ευθύνη, ως Διευθύνων Σύμβουλος και Πρόεδρος του Δ.Σ και άρα νόμιμος εκπρόσωπος της προαναφερόμενης ημεδαπής ανώνυμης εταιρείας, σύμφωνα: Α) Με τη διάταξη του άρθρου 25 παρ. 2 εδ. α του νόμου αυτού, από την οποία προκύπτει ότι οι ποινές που προβλέπονται και αναφέρονται στην παράγραφο 1 του άρθρου αυτού επιβάλλονται, στις πιο κάτω περιπτώσεις οφειλετών του Δημοσίου και τρίτων πλην ιδιωτών, και προκειμένου: α) Για ημεδαπές ανώνυμες εταιρίες, στους προέδρους των Δ.Σ., στους διευθύνοντες ή εντεταλμένους ή συμπράττοντες συμβούλους ή διοικητές ή γενικούς διευθυντές ή διευθυντές αυτών ή σε κάθε πρόσωπο εντεταλμένο είτε άμεσα από το νόμο είτε από ιδιωτική βούληση είτε από δικαστική απόφαση στη διοίκηση ή διαχείριση αυτών, σωρευτικά ή μη. Αν ελλείπουν όλα τα παραπάνω πρόσωπα, οι ποινές επιβάλλονται κατά των μελών των διοικητικών συμβουλίων των εταιριών αυτών, εφόσον ασκούν πράγματι προσωρινά ή διαρκώς ένα από τα καθήκοντα που αναφέρονται πιο πάνω. Β) Με τη διάταξη του άρθρου 25 παρ. 3 εδ. α και β του νόμου 1882/1990, από την οποία προκύπτει ότι για τα πρόσωπα που αναφέρονται στην παράγραφο 2 του άρθρου αυτού, η ποινική δίωξη ασκείται για τα χρέη προς το Δημόσιο και τρίτους πλην ιδιωτών που ήταν βεβαιωμένα κατά το χρόνο απόκτησης της πιο πάνω ιδιότητας ή βεβαιώθηκαν κατά τη διάρκεια που είχαν τη συγκεκριμένη ιδιότητα, ανεξάρτητα αν μεταγενέστερα απέβαλαν την ιδιότητα αυτή με οποιονδήποτε τρόπο ή για οποιαδήποτε αιτία, καθώς και για τα χρέη που βεβαιώθηκαν ανεξάρτητα από τη λύση ή μη των νομικών προσώπων, αλλά γεννήθηκαν ή ανάγονται στο χρόνο που είχαν την ιδιότητα αυτή. Για τα χρέη που ήταν ληξιπρόθεσμα κατά την απόκτηση της ιδιότητας αυτής από τα πρόσωπα αυτά, η ποινική δίωξη ασκείται μετά τρεις (3) μήνες από την απόκτησή της." Στη συνέχεια, το παραπάνω Δικαστήριο της ουσίας κήρυξε ένοχο τον κατηγορούμενο και ήδη αναιρεσείοντα και αφού αναγνωρίστηκε ότι συντρέχει στο πρόσωπό του η ελαφρυντική περίσταση του άρθρου 84 παρ. 2 περ. β' του ΠΚ, επέβαλε σ'αυτόν ποινή φυλάκισης δέκα οκτώ (18) μηνών, την οποία ανέστειλε επί τριετία, με το ακόλουθο διατακτικό: "ΚΗΡΥΣΣΕΙ ΕΝΟΧΟ τον κατηγορούμενο, του ότι, στη Φλώρινα, την 30η-11-2016, με πρόθεση καθυστέρησε να καταβάλλει στο Δημόσιο χρέη για χρονικό διάστημα μεγαλύτερο των τεσσάρων μηνών, τα συνολικά, δε, χρέη από κάθε αιτία, συμπεριλαμβανομένων των κάθε είδους τόκων ή προσαυξήσεων μέχρι την ημεροχρονολογία σύνταξης του πίνακα χρεών, υπερβαίνουν το ποσό των διακοσίων χιλιάδων (200.000,00) ευρώ. Ειδικότερα, ενώ είχαν βεβαιωθεί στη Δ.Ο.Υ Καστοριάς εις βάρος του κατηγορουμένου χρέη συνολικού ύψους ενός εκατομμυρίου εκατόν τριάντα εννέα χιλιάδων εβδομήντα εννέα και δεκαεννέα λεπτών του (1.139.079,19) ευρώ, συμπεριλαμβανομένων των κάθε είδους τόκων και προσαυξήσεων, με στοιχεία βεβαίωσης ...2016, που αφορούσαν στην ανάκληση επιχορήγησης χορηγηθείσης στην ανώνυμη εταιρεία με την επωνυμία "ΒΑΛΚΑΝΙΚΗ ΑΝΩΝΥΜΗ ΤΕΧΝΙΚΗ ΕΜΠΟΡΙΚΗ ΒΙΟΜΗΧΑΝΙΚΗ ΕΤΑΙΡΕΙΑ", δυνάμει της υπ' αριθμόν ...1999 υπουργικής απόφασης, υπό τις ιδιότητες του διευθύνοντος συμβούλου της τελευταίας (ανώνυμης εταιρείας), κατά το χρονικό διάστημα από 29-6-1992 έως 30-3-2001 και του προέδρου του διοικητικού συμβουλίου της ως άνω ανώνυμης εταιρείας, κατά το χρονικό διάστημα από 30-3-2001 έως 08-1-2007, καθυστέρησε να καταβάλλει αυτά προς το Δημόσιο για χρονικό διάστημα μεγαλύτερο των τεσσάρων μηνών από την ημέρα που τα χρέη (κεφάλαιο και προσαυξήσεις) κατέστησαν ληξιπρόθεσμα, σύμφωνα με τον παρακάτω πίνακα χρεών, που συνέταξε η Δ.Ο.Υ Καστοριάς και αποτελεί αναπόσπαστο τμήμα του κατηγορητηρίου". Με τις ως άνω παραδοχές, το Δικαστήριο της ουσίας, ήχθη όπως προαναφέρθηκε σε καταδικαστική για τον αναιρεσείοντα κρίση για το αδίκημα της μη καταβολής χρεών προς το Δημόσιο. Ειδικότερα, δέχτηκε το ως άνω Δικαστήριο ότι με την με αρ. πρωτ. ΔΒΕ/24952/152/ν.2601/98/28.07.1999 απόφαση του τότε Υφυπουργού Ανάπτυξης υπήχθη επένδυση της εταιρίας με την επωνυμία "Λ. ΑΦΟΙ - Ι. Δ. ΑΤΕΒΕ", με αντικείμενο την παραγωγή άνυδρου ασβέστη-υδροασβέστη, στις διατάξεις του Ν. 2601/1998. Ότι έναρξη της?επένδυσης ορίστηκε η 1-2-1999 και ως ημερομηνία ολοκλήρωσης ορίστηκε η 31-7-2001, εν συνεχεία δε εγκρίθηκε η παράταση του χρόνου ολοκλήρωσης της επένδυσης έως την 31-10-2003. Ότι στη συνέχεια με την υπ' αριθμ. 17582/19-4-2001 απόφαση του Υφυπουργού Ανάπτυξης, εγκρίθηκε η αλλαγή επωνυμίας του φορέα της επένδυσης σε "ΒΑΛΚΑΝΙΚΗ ΑΝΩΝΥΜΗ ΤΕΧΝΙΚΗ-ΕΜΠΟΡΙΚΗ ΒΙΟΜΗΧΑΝΙΚΗ ΕΤΑΙΡΕΙΑ" και διακριτικό τίτλο "ΒΑΛΚΑΝΙΚΗ ΑΤΕΒΕ", χωρίς αλλαγή της μετοχικής σύνθεσης. Ότι με την αριθμ. 16144/ΔΒΕ 2445/9-7-2001 Απόφαση του Γενικού Γραμματέα Βιομηχανίας αποφασίστηκε η καταβολή της Α' δόσης της επιχορήγησης ποσού 643.052,09 ευρώ, το οποίο καταβλήθηκε στην ανωτέρω εταιρεία στις 17-7-2001.Οτι, ακολούθως, με την υπ' αριθμ. 7711/ΔΒΕ 939/11-11-2002 Απόφαση του Υφυπουργού Ανάπτυξης, εγκρίθηκε η απόσχιση όλου του βιομηχανικού κλάδου του φορέα της επένδυσης "ΒΑΛΚΑΝΙΚΗ ΑΤΕΒΕ" και η εισφορά του στην υπό σύσταση εταιρεία με την επωνυμία "CaO ΒΑΛΚΑΝΙΚΗ Α.Β.Ε.Ε", η οποία και ανέλαβε όλα τα δικαιώματα και τις υποχρεώσεις που απέρρεαν από την ανωτέρω απόφαση υπαγωγής του αρχικού φορέα της επένδυσης. Ότι με την με αρ. πρωτ. 21827/ΔΒΕ 1991/15.11.2004 απόφαση του τότε Υπουργού Ανάπτυξης ολοκληρώθηκε η επίμαχη επένδυση με ημερομηνία ολοκλήρωσης την 31.10.2003, ενώ με τη με αρ. πρωτ. 8450/ΔΒΕ 880/25.04.2006 απόφαση του τότε Υπουργού Ανάπτυξης, αφενός, εγκρίθηκε η αλλαγή της μετοχικής σύνθεσης της εταιρίας "CaO ΒΑΛΚΑΝΙΚΗ Α.Β.Ε.Ε", μετά την έγκριση της απόσχισης του βιομηχανικού κλάδου της εταιρείας με διακριτικό τίτλο "ΒΑΛΚΑΝΙΚΗ ΑΤΕΒΕ" και την εισφορά του υπό σύσταση εταιρεία με διακριτικό τίτλο "CaO ΒΑΛΚΑΝΙΚΗ ΑΒΕΕ", διαπιστώθηκε η τήρηση των όρων της υπ' αριθ. ...2004 απόφασης ολοκλήρωσης της επένδυσης της εταιρείας με διακριτικό τίτλο "CaO ΒΑΛΚΑΝΙΚΗ "ΑΒΕΕ" και πιστοποιήθηκε η έναρξη παραγωγικής λειτουργίας της επένδυσης τον Οκτώβριο 2005. Ότι στη συνέχεια, δυνάμει της υπ' αριθμ. πρωτ. ...2016 Απόφασης της Υφυπουργού Οικονομίας Ανάπτυξης & Τουρισμού αποφασίσθηκε η ανάκληση της υπ. αριθ. πρωτ. ...99 απόφασης υπαγωγής της επένδυσης της εταιρείας με διακριτικό τίτλο "CaO ΒΑΛΚΑΝΙΚΗ ΑΒΕΕ" και η επιστροφή εντόκως (σύμφωνα με την παρ. 4 του άρθρου 21 του ν.3259/04) του συνόλου της ήδη καταβληθείσης επιχορήγησης, συνολικού ποσού μετά των νομίμων τόκων 998.409,28 ευρώ. Ότι η εταιρία "ΒΑΛΚΑΝΙΚΗ ΑΤΕΒΕ" αποτελεί την αρχική εταιρία, η οποία ήταν ο φορέας της επένδυσης, και η οποία έλαβε στις 17-7-2001, το ποσό της Α' δόσης της επιχορήγησης, ήτοι 643.052,09 ευρώ, το οποίο με τους νόμιμους τόκους έως την ημερομηνία ανάκλησης ανήλθε σε 998.409,28 ευρώ και με τις νόμιμες προσαυξήσεις και επιβαρύνσεις ανήλθε στο συνολικό ποσό του 1.139.079,19 ευρώ και ότι η υπό ίδρυση εταιρεία με την επωνυμία "CaO ΒΑΛΚΑΝΙΚΗ ΑΒΕΕ", διαδέχθηκε τον αρχικό αποδέκτη της επένδυσης. Ότι το επίδικο χρέος ύψους 1.139.079,19 ευρώ βεβαιώθηκε το έτος 2016 με στοιχεία βεβαίωσης ...2016 και τέλος ότι ο κατηγορούμενος αναιρεσείων, είχε την ιδιότητα του Διευθύνοντος Συμβούλου και προέδρου του ΔΣ της ανώνυμης εταιρείας με την επωνυμία "ΒΑΛΚΑΝΙΚΗ ΑΝΩΝΥΜΗ ΤΕΧΝΙΚΗ-ΕΜΠΟΡΙΚΗ ΒΙΟΜΗΧΑΝΙΚΗ ΕΤΑΙΡΕΙΑ" και διακριτικό τίτλο "ΒΑΛΚΑΝΙΚΗ ΑΤΕΒΕ"", κατά το χρονικό διάστημα από 29-6-1992 έως 30-3-2001 και από 30-3-2001 έως 8-1-2007, από την οποία και θεμελιώνεται η ευθύνη του για την καταβολή του επιδίκου χρέους. Οι ως άνω παραδοχές όμως, δεν στοιχειοθετούν την αντικειμενική υπόσταση του προβλεπόμενου από την διάταξη του άρθρου 25 παρ.1β, 2, 3 του ν. 1882/1990 αδικήματος της μη καταβολής χρεών προς το Δημόσιο. Και τούτο διότι κατά τις παραδοχές της προσβαλλομένης απόφασης δεν συντρέχει στο πρόσωπο του αναιρεσείοντος κατηγορουμένου καμία από τις αναφερόμενες στην παρ. 3 του άρθρου 25 του ν. 1882/1990 ιδιότητες ώστε να προκύπτει ποινική ευθύνη αυτού για την μη καταβολή του επιδίκου χρέους κατά τα οριζόμενα στην ίδια διάταξη. Πλέον συγκεκριμένα: το επίδικο χρέος δεν ήταν βεβαιωμένο κατά τον χρόνο που αυτός απέκτησε τις ως άνω ιδιότητες του Διευθύνοντος Συμβούλου και προέδρου του Δ.Σ. της εταιρίας με την επωνυμία ΒΑΛΚΑΝΙΚΗ ΑΝΩΝΥΜΗ ΤΕΧΝΙΚΗ ΕΜΠΟΡΙΚΗ ΒΙΟΜΗΧΑΝΙΚΗ ΕΤΑΙΡΙΑ, ούτε βεβαιώθηκε κατά την διάρκεια που αυτός είχε τις ιδιότητες αυτές, αφού η βεβαίωση του έγινε το έτος 2016 και ο αναιρεσείων κατηγορούμενος απέκτησε και κατείχε τις ως άνω ιδιότητες τα χρονικά διαστήματα από 29-6-1992 έως 30-3-2001 και από 30-3-2001 έως 8-1-2007. Περαιτέρω, ο χρόνος γέννησης του επιδίκου χρέους είναι και πάλι το έτος 2016, οπόταν και έγινε με την προαναφερθείσα υπουργική απόφαση η ανάκληση της απόφασης υπαγωγής στην ανωτέρω επένδυση και ζητήθηκε η επιστροφή του συνόλου της καταβληθείσης επιχορήγησης, χρόνος κατά τον οποίο επίσης δεν συνέτρεχαν στο πρόσωπο του αναιρεσείοντος οι ως άνω ιδιότητες. Τέλος δεν γεννάται θέμα αναγωγής του ανωτέρω χρέους στον χρόνο κατά τον οποίο ο αναιρεσείων είχε τις παραπάνω ιδιότητες, αφού η αναγωγή αυτού μπορεί να γίνει μόνο στο έτος 2016., κατά το οποίο συνέτρεξαν οι προϋποθέσεις για την ανάκληση της ως άνω επιχορήγησης. Επομένως, εσφαλμένα εφαρμόστηκε από την προσβαλλομένη απόφαση η διάταξη του άρθρου 25 παρ. 1 εδ. β, 2 και 3 του ν. 1882/1990, κατά τον βάσιμο περί τούτου εκ του άρθρου 510 του Κ.Ποιν.Δ. παρ.1 στοιχ. Ε' σχετικό λόγο της κρινομένης αιτήσεως και πρέπει δεκτού γενομένου του λόγου αυτού, παρελκούσης της έρευνας των λοιπών λόγων αναίρεσης, να αναιρεθεί η προσβαλλομένη απόφαση και δεδομένου ότι δεν συντρέχει περίπτωση παραπομπής της υπόθεσης, αφού δεν στοιχειοθετείται αντικειμενικά για τον αναιρεσείοντα το ως άνω έγκλημα για την πράξη αυτή, να κηρυχθεί αθώος αυτής, σύμφωνα με την διάταξη του άρθρου 518 του Κ.Ποιν.Δ.

DECISION
ΓΙΑ ΤΟΥΣ ΛΟΓΟΥΣ ΑΥΤΟΥΣ Αναιρεί την υπ' αρ. 163/2023 απόφαση του Τριμελούς Εφετείου Πλημμελημάτων Δυτικής Μακεδονίας. Κηρύσσει αθώο τον αναιρεσείοντα Ι. Δ. του Γ. του ότι: στη Φλώρινα, την 30η-11-2016, με πρόθεση καθυστέρησε να καταβάλλει στο Δημόσιο χρέη για χρονικό διάστημα μεγαλύτερο των τεσσάρων μηνών, τα συνολικά, δε, χρέη από κάθε αιτία, συμπεριλαμβανομένων των κάθε είδους τόκων ή προσαυξήσεων μέχρι την ημεροχρονολογία σύνταξης του πίνακα χρεών, υπερβαίνουν το ποσό των διακοσίων χιλιάδων (200.000,00) ευρώ. Ειδικότερα, ενώ είχαν βεβαιωθεί στη Δ.Ο.Υ Καστοριάς εις βάρος του κατηγορουμένου χρέη συνολικού ύψους ενός εκατομμυρίου εκατόν τριάντα εννέα χιλιάδων εβδομήντα εννέα και δεκαεννέα λεπτών του (1.139.079,19) ευρώ, συμπεριλαμβανομένων των κάθε είδους τόκων και προσαυξήσεων, με στοιχεία βεβαίωσης ...2016, που αφορούσαν στην ανάκληση επιχορήγησης χορηγηθείσης στην ανώνυμη εταιρεία με την επωνυμία "ΒΑΛΚΑΝΙΚΗ ΑΝΩΝΥΜΗ ΤΕΧΝΙΚΗ ΕΜΠΟΡΙΚΗ ΒΙΟΜΗΧΑΝΙΚΗ ΕΤΑΙΡΕΙΑ", δυνάμει της υπ' αριθμόν ...1999 υπουργικής απόφασης, υπό τις ιδιότητες του διευθύνοντος συμβούλου της τελευταίας (ανώνυμης εταιρείας), κατά το χρονικό διάστημα από 29-6-1992 έως 30-3-2001 και του προέδρου του διοικητικού συμβουλίου της ως άνω ανώνυμης εταιρείας, κατά το χρονικό διάστημα από 30-3-2001 έως 08-1-2007, καθυστέρησε να καταβάλλει αυτά προς το Δημόσιο για χρονικό διάστημα μεγαλύτερο των τεσσάρων μηνών από την ημέρα που τα χρέη (κεφάλαιο και προσαυξήσεις) κατέστησαν ληξιπρόθεσμα, σύμφωνα με τον παρακάτω πίνακα χρεών, που συνέταξε η Δ.Ο.Υ. Καστοριάς και αποτελεί αναπόσπαστο τμήμα του κατηγορητηρίου. Κρίθηκε και αποφασίσθηκε στην Αθήνα στις 17 Μαΐου 2024. Δημοσιεύθηκε στην Αθήνα σε δημόσια συνεδρίαση στο ακροατήριό του στις 28 Ιουνίου 2024.

LEGAL REFERENCES
Articles Referenced: άρθρα 464, άρθρου 25 παρ. 1 του Ν. 1882/1990, άρθρο 23 του Ν. 2523/1997, άρθρου 25, άρθρο 34 του Ν. 3016/2002, άρθρου 34 του Ν. 3220/2004, άρθρο 3, άρθρου 25 του Ν. 1882/1990, άρθρο 20, άρθρο 8 του Ν. 4337/17, άρθρο 71 παρ. 2, άρθρου 27 παρ. 1 του ΠΚ, άρθρου 1, άρθρου 25 παρ. 2 του Ν. 1882/1990, άρθρο 23 παρ. 1 του Ν. 2523/1997, άρθρο 510 παρ. 1 στοιχ. Ε', άρθρου 21 του ν.3259/04, άρθρου 25 παρ. 1, άρθρου 25 παρ. 2 εδ. α, άρθρου 25 παρ. 3 εδ. α, άρθρου 84 παρ. 2 περ. β' του ΠΚ, άρθρου 25 παρ.1, άρθρου 25 του ν. 1882/1990, άρθρου 25 παρ. 1 εδ. β, άρθρου 510, άρθρου 518, άρθρα 464, 466,473, 474, 504 του ΚΠΔ, άρθρο 23, άρθρο 34, άρθρου 34, άρθρο 8, άρθρο 71, άρθρου 27, άρθρο 510, άρθρου 21, άρθρου 84
Article Codes: ΠΚ|ΚΠΔ
Law References: Ν.3220/2004|Ν.3016/2002|ν.3259/04|Ν.4337/17|Ν.2523/1997|Ν.1882/1990|ν.1882/1990
Total Articles Cited: 32

DATES MENTIONED: 5-1-2024|17-5-2002|28-1-2004|21-3-2015|17-10-2015|28-7-1999|29-6-1992|30-3-2001|08-1-2007|14-3-2018|28-07-1999|1-2-1999|31-7-2001|31-10-2003|19-4-2001|9-7-2001|17-7-2001|17-8-2001|28-3-2016|11-11-2002|17-2-2005|30-5-2005|15-11-2004|25-04-2006|8-1-2007|25-5-2005|12-04-2024|17-05-2024|28-06-2024

SOURCE: https://areiospagos.gr/nomologia/apofaseis_DISPLAY.asp?cd=Z0IPRL891ZDYO4AMTM2RDBAA6SB6ZB&apof=899_2024&info=ΠΟΙΝΙΚΕΣ -  Ε